b'\n_START_ARTICLE_\nCivilizacij\xc5\xb3 susid\xc5\xabrimas\n_START_PARAGRAPH_\nCivilizacij\xc5\xb3 susid\xc5\xabrimas yra tarptautini\xc5\xb3 santyki\xc5\xb3 teorija, kuri teigia, jog \xc5\xbemoni\xc5\xb3 kult\xc5\xabriniai, religiniai ir tautiniai identitetai yra pirminiai konflikt\xc5\xb3 \xc5\xa1altiniai. \xc5\xa0i teorija tapo populiari mokslinink\xc5\xb3 tarpe pasibaigus \xc5\xa0altajam karui. Civilizacij\xc5\xb3 susid\xc5\xabrimo termin\xc4\x85 i\xc5\xa1populiarino amerikie\xc4\x8di\xc5\xb3 politikos moksl\xc5\xb3 tyrin\xc4\x97tojas Samuel P. Huntington. 1993\xc2\xa0m. pasirod\xc4\x97 min\xc4\x97to amerikie\xc4\x8dio mokslininko straipsnis, kuriame jis polemizavo su savo buvusiu studentu Fransiu Fukujama (Francis Fukuyama), kad pasibaigus \xc5\xa0altajam karui ir pasibaigus konfrontacijai tarp dviej\xc5\xb3 supervalstybi\xc5\xb3 (JAV ir SSRS) taika nenusistov\xc4\x97s. Palaikydamas toki\xc4\x85 id\xc4\x97j\xc4\x85 S. P. Huntingtonas \xc4\xafrodin\xc4\x97jo, jog tarptautin\xc4\x97je sistemoje gr\xc4\x97smi\xc5\xb3 nesuma\xc5\xbe\xc4\x97s, o atvirk\xc5\xa1\xc4\x8diai\xc2\xa0\xe2\x80\x93 j\xc5\xb3 skai\xc4\x8dius i\xc5\xa1augs. Gr\xc4\x97smi\xc5\xb3 taikai ir saugumui padaug\xc4\x97s, nes vis da\xc5\xbeniau kils konfliktai tarp skirting\xc5\xb3 civilizacij\xc5\xb3.\n_START_SECTION_\nBendrieji teorijos teiginiai\n_START_PARAGRAPH_\nS. P. Huntingtonas kritikavo kitus mokslininkus ir analitikus u\xc5\xbe pernelyg didel\xc4\xaf tyr\xc4\x97j\xc5\xb3 d\xc4\x97mes\xc4\xaf \xc5\xbemogaus teisi\xc5\xb3, liberalios demokratijos, ekonomikos problemoms. Amerikie\xc4\x8di\xc5\xb3 mokslininkas man\xc4\x97, jog ideologij\xc5\xb3 am\xc5\xbeius pasibaig\xc4\x97 kartu su Soviet\xc5\xb3 S\xc4\x85jungos gri\xc5\xabtimi. Ta\xc4\x8diau pasaulyje ne\xc4\xafsivyravo absoliuti taika, o buvo tarsi gr\xc4\xaf\xc5\xbeta atgal \xc4\xaf laikus, kuomet valstybi\xc5\xb3 santykiai buvo charakterizuojami pagal kult\xc5\xabrinius ir tautinius konfliktus. \xc5\xa0i S. P. Huntingtono tez\xc4\x97 ir yra pamatin\xc4\x97, vyraujanti jo darbuose\xc2\xa0\xe2\x80\x93 pirmin\xc4\x97 konflikt\xc5\xb3 prie\xc5\xbeastis ateityje bus susijusi su kult\xc5\xabriniais ir ypa\xc4\x8d religiniais skirtumais._NEWLINE_Anot mokslininko, valstybes kaip svarbiausius tarptautini\xc5\xb3 santyki\xc5\xb3 veik\xc4\x97jus pakeis civilizacijos. Autorius teig\xc4\x97, jog skirting\xc5\xb3 civilizacij\xc5\xb3 koncepcija, kaip auk\xc5\xa1\xc4\x8diausias kult\xc5\xabros identiteto vienetas, taps vis svarbesnis analizuojant galimus konfliktus. Civilizacij\xc5\xb3 susid\xc5\xabrimas, anot S. P. Huntingtono, simbolizuoja istorijos vystym\xc4\x85si. Ankstesniais laikotarpiais tarptautin\xc4\x97je sistemoje tarpusavyje kovodavo monarchai, valdovai ir ideologijos. \xc5\xa0ie konfliktai da\xc5\xbeniausiai vykdavo tarp Vakar\xc5\xb3 civilizacijos valstybi\xc5\xb3. Ta\xc4\x8diau po \xc5\xa0altojo karo ne Vakar\xc5\xb3 civilizacijos \xc4\xafgavo vis daugiau galios ir \xc4\xaftakos tarptautin\xc4\x97je sistemoje, o tai skatino Vakar\xc5\xb3 civilizacij\xc5\xb3 susid\xc5\xabrimus su kitomis, kurios yra nepatenkintos Vakar\xc5\xb3 civilizacijos dominavimu civilizacijomis.\n_START_SECTION_\nCivilizacij\xc5\xb3 susid\xc5\xabrimo teorijos kritika\n_START_PARAGRAPH_\nNepaisant nema\xc5\xbe\xc5\xb3 teigiam\xc5\xb3 vertinim\xc5\xb3 S. P. Huntingtono Civilizacij\xc5\xb3 susid\xc5\xabrimo teorija susilauk\xc4\x97 ir kritikos. Mokslininkas A. Senas teig\xc4\x97, jog skirtingumas yra daugumos kult\xc5\xabr\xc5\xb3 bruo\xc5\xbeas, o Vakar\xc5\xb3 civilizacija n\xc4\x97ra i\xc5\xa1imtis. Demokratijos, kuri anot S. P. Huntingtono yra bene svarbiausias Vakar\xc5\xb3 civilizacijos pasiekimas ir vertyb\xc4\x97, kurios u\xc5\xbeuomazgas galime \xc4\xaf\xc5\xbevelgti nuo Ap\xc5\xa1vietos laikotarpio. Ta\xc4\x8diau tai n\xc4\x97ra t\xc5\xabkstantmet\xc4\x97 Vakar\xc5\xb3 vertyb\xc4\x97, o palyginti visai neseniai Vakar\xc5\xb3 valstybi\xc5\xb3 tarpe paplitusi valdymo sistema, tad lyginti \xc5\xa1i\xc4\x85 civilizacij\xc4\x85 su kitomis per demokratijos prizm\xc4\x99 yra klaidinga ir neleid\xc5\xbeia suprasti kult\xc5\xabr\xc5\xb3 skirtingumo. Anot kritiko, demokratijos aspektas nebuvo problema JAV palaikyti glaud\xc5\xbeius santykius su nedemokratiniais r\xc4\x97\xc5\xbeimais \xc5\xa0altojo karo metu, tod\xc4\x97l per didelis susikoncentravimas ties \xc5\xa1iuo indikatoriumi gali nuvesti prie klaiding\xc5\xb3 i\xc5\xa1vad\xc5\xb3 analizuojant civilizacij\xc5\xb3 konfliktus._NEWLINE_JAV mokslininkas Noam Chomsky kritikavo Civilizacij\xc5\xb3 susid\xc5\xabrimo teorij\xc4\x85 d\xc4\x97l jos tu\xc5\xa1tyb\xc4\x97s. Anot jo, JAV reikalingi nauji prie\xc5\xa1ai, sunkumai ir dirbtin\xc4\x97s gr\xc4\x97sm\xc4\x97s, su kuriomis \xc5\xa1iai valstybei reikia b\xc5\xabtinai kovoti, nes \xc5\xa0altasis karas pasibaig\xc4\x97 ir Soviet\xc5\xb3 S\xc4\x85junga, pagrindin\xc4\x97 JAV gr\xc4\x97sm\xc4\x97 ir var\xc5\xbeov\xc4\x97 subyr\xc4\x97jo, tad pavojaus nebeliko, o JAV jo reikia._NEWLINE_Realizmo atstovai taip pat kritikavo S. P. Huntington\xc4\x85, teigdami, jog ne kult\xc5\xabriniai ar religiniai skirtumai yra svarbiausi, o valstybi\xc5\xb3 interesai, galios siekimas ir saugumo u\xc5\xbesitikrinimas. Realist\xc5\xb3 teiginius patvirtina tai, kad S. P. Huntingtono i\xc5\xa1prana\xc5\xa1autas Japonijos ir Kinijos suart\xc4\x97jimas bei j\xc5\xb3 bendra konfrontacija prie\xc5\xa1 JAV ne\xc4\xafvyko. Grei\xc4\x8diau prie\xc5\xa1ingai, nes Japonija suart\xc4\x97jo su JAV siekdama stabdyti Kinijos galios plitim\xc4\x85.'